钦定古今图书集成/明伦汇编/氏族典/第077卷 > 《滕县志》 > 吴隐之
## 钦定古今图书集成/明伦汇编/氏族典/第077卷 > 《滕县志》 > 吴隐之

按《晋书吴隐之传》：“隐之，字处默，濮阳鄄城人，魏侍中
质六世孙也。美姿容，善谈论，博涉文史，以儒雅标名。
年十馀，丁父忧，每号泣，行人为之流涕。事母孝谨，及
其执丧，哀毁过礼。与太常韩康伯邻居，康伯母每闻
隐之哭声，辍飧投著，为之悲泣。既而谓康伯曰：‘汝若
居铨衡，当举如此辈人’。及康伯为吏部尚书，隐之遂”
阶清级，解褐辅国功曹，转参征卤军事。兄坦之为袁
真功曹，真败，将及祸，隐之诣桓温，乞代兄命，遂为温
所知赏，拜奉朝请、尚书郎，累迁晋陵太守，在郡清俭。
入为中书侍郎、国子博士、太子右卫率，转散骑常侍，
领著作郎，寻守廷尉、秘书监、御史中丞，迁左卫将军。
隆安中为龙骧将军、广州刺史、假节，领平越中郎将。
清操逾厉。元兴初，进号“前将军。”及卢循寇南海，隐之
率将士固守，城陷，为循所得。循表朝廷，“以隐之党附
桓元，宜加裁戮”，诏不许，遣还。寻拜度支尚书，后迁中
领军。义熙八年，请老致事，诏授光禄大夫，加金章紫
绶。九年卒，追赠左光禄大夫，加散骑常侍。